### NN 80/2022 (11.7.2022.), Odluka o naknadi za razvoj trgovačkog društva Komunalije d.o.o., Novalja

KomunalijE d.o.o.

1174

Na temelju članka 52. Zakona o financiranju vodnoga gospodarstva, (»Narodne novine«, br. 153/09, 90/11, 56/13, 154/14, 119/15, 120/16, 127/17 i 66/19) i članka 23. stavka 1. postavka 4. Zakona o vodnim uslugama (»Narodne novine«, br. 66/19), Skupština trgovačkog društva Komunalije d.o.o. na sjednici održanoj 6. srpnja 2022. godine, u skladu s člankom 24. stavkom 2. i stavka 3. Zakona o vodnim uslugama, donijela je

ODLUKU

O NAKNADI ZA RAZVOJ

Članak 1.

Na području pružanja vodnih usluga Komunalija d.o.o. Novalja (dalje u tekstu: javni isporučitelj vodnih usluga) koje čine područja jedinica lokalne samouprave: grada Novalje i općine Kolan za naselje Kolanjski Gajac plaća se naknada za razvoj.

Članak 2.

Obveznik naknade za razvoj je korisnik vodne usluge: a) javne vodoopskrbe i b) javne odvodnje.

Članak 3.

Osnovica naknade za razvoj je kubični metar (m3) isporučene vodne usluge iz članka 2. ove Odluke.

Članak 4.

Naknada za razvoj uvodi se u jednoj visini na uslužnom području, i iznosi 3,00 kune po osnovici iz stavka 3. ove Odluke (kn/m3).

Članak 5.

Naknada za razvoj iz ove Odluke obračunava se putem računa za vodnu uslugu, na kojima se zasebno iskazuje.

Naknada za razvoj plaća se u rokovima dospijeća cijene vodne usluge po računima za vodnu uslugu.

Članak 6.

Javni isporučitelj vodnih usluga u obvezi je prikupljena sredstva naknade za razvoj evidentirati u svojim poslovnim knjigama na zasebnim pozicijama.

Članak 7.

Prihodi od naknade za razvoj koriste se za financiranje gradnje komunalnih vodnih građevina sukladno jednogodišnjem Planu gradnje komunalnih vodnih građevina za 2022. godinu, te eventualnim kasnijim Planovima gradnje komunalnih vodnih građevina koji će biti objavljeni na internetskoj stranici www.komunalije-novalja.hr.

Pod izdacima gradnje komunalnih vodnih građevina treba podrazumijevati sve izdatke koji su nužni da se pripremi, provede i pusti u uporabu projekt gradnje komunalnih vodnih građevina (CAPEX), što uključuje, ali nije ograničeno na: izradu predstudije izvodljivosti projekta, studije izvodljivosti projekta, ocjene o potrebi procjene, studije utjecaja na okoliš, studije utjecaja na prirodu, djelatnosti prethodnih istraživanja (utvrđivanje uvjeta za građenje, utvrđivanje stanja materijala i građevine te uređaja i instalacija u odnosu na ispunjavanje temeljnih zahtjeva za građevinu) izradu idejnog, glavnog i provedbenog projekta i drugih poslova projektiranja, ishođenje potrebnih upravnih dozvola i drugih upravnih akata (lokacijske, građevinske, uporabne i dr.), ishođenja posebnih uvjeta za građenje, provedbe postupaka javnih nabava, provedbe postupaka otkupa i izvlaštenja te drugog rješavanja imovinsko-pravnih odnosa, provedbe geodetskih poslova, građenja, nadzora nad građenjem, upravljanje projektom gradnje, djelatnosti ispitivanja materijala, određenih dijelova ili cijele građevine, troškove testiranja i probnoga pogona, troškove pravnih postupaka u vezi s prethodnim poslovima. Sredstva zajedničkog dijela naknade za razvoj koriste se za financiranje gradnje komunalnih vodnih građevina, rješavanje imovinsko-pravnih odnosa vezanih uz gradnju komunalnih vodnih građevina te financiranje otplate zajmova i kredita danih u svrhu gradnje komunalnih vodnih građevina.

(Prihodi od naknade za razvoj koriste se i za financiranje otplate zajmova i kredita za gradnju komunalnih vodnih građevina sukladno financijskom planu javnog isporučitelja vodnih usluga.)

Članak 8.

Nadzor nad obračunom i naplatom naknade za razvoj provode jedinice loklane samouprave na čijem se području naknada za razvoj naplaćuje.

Računovodstvena služba javnog isporučitelja ima obvezu podnošenja izvješća o obračunatim, naplaćenim i utrošenim sredstvima naknade za razvoj nadležnim tijelima iz stavka 1.ovog članka.

Članak 9.

Stupanjem na snagu ove Odluke, prestaju važiti:

1. Odluka o obračunu i naplati naknade za razvoj, Gradskog vijeća Grada Novalje, klasa: 325-01/14-01/06; urbroj: 2125/06-02/01-14-02 od 5. 11. 2014. godine

2. Odluka o I. Izmjenama i dopunama Odluke o obračunu i naplati naknade za razvoj, Gradskog vijeća Grada Novalje, klasa: 325-01/18-01/02; urbroj: 2125/06-02/01-18-01 od 4. 6. 2018. godine

3. Odluka o II. Izmjenama i dopunama Odluke o obračunu i naplati naknade za razvoj, Gradskog vijeća Grada Novalje, klasa: 325-01/18-01/07; urbroj: 2125/06-02/01-18-02 od 13. 12. 2018. godine

4. Odluka o obračunu i naplati naknade za razvoj Općinskog vijeća Kolan, klasa: 325-01/14-01/07; urbroj: 2198/33-40-14-1 od 22. 12. 2014.

Članak 10.

Neutrošena sredstva naknade za razvoj prikupljena do stupanja na snagu ove Odluke koriste se u skladu s člankom 7. ove Odluke.

Članak 11.

Ova Odluka objavljuje se u »Narodnim novinama« i stupa na snagu osmoga dana od dana objave u »Narodnim novinama«.

Novalja, 6. srpnja 2022.

Predsjednik Skupštine
 Komunalija d.o.o.
 Ivan Dabo, v. r.